DA Den Europæiske Unions Tidende C 283/12

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2006/C 283/08)

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

SAMMENFATNING

RÅDETS FORORDNING (EF) Nr. 510/2006

Registreringsansøgning i henhold til artikel 5 og artikel 17, stk. 2

»BAYERISCHER MEERRETTICH« ELLER »BAYERISCHER KREN«

EF-Nr. DE/PGI/005/0299/19.3.2003

BOB ( ) BGB ( X )

Dette resumé er udarbejdet til oplysning. Fuldstændige oplysninger kan findes i den fuldstændige udgave af varespecifikationen, som kan fremskaffes fra de i afsnit 1 anførte nationale myndigheder eller fra Europa-Kommissionen (1).

1. Medlemsstatens ansvarlige myndighed

Navn: Deutsches Patent- und Markenamt — Markenabteilung 3.2 Adresse: D-80297 München Tlf. (49-89) 21 95 46 22 Fax (49-89) 21 95 41 43 E-mail: —

2. Ansøgende sammenslutning

Navn: Schutzgemeinschaft „BAYERISCHER MEERRETTICH“ Adresse: Industriestraße 24, D-91083 Baiersdorf Tlf. (49-9133) 776 00 Fax (49-9133) 77 60 77 E-mail: hts@schamel.de Sammensætning: producent/forarbejdningsvirksomhed ( X ) andet: ( )

3. Produktets art

Klasse 1.6, Grøntsager, uforarbejdet eller forarbejdet

4. Varespecifikation (sammenfatning af kravene i artikel 4, stk. 2)

4.1 Navn: »Bayerischer Meerrettich« eller »Bayerischer Kren«

4.2 Beskrivelse: »Bayerischer Meerrettich« eller »Bayerischer Kren« produceres efter de gældende »Bayerische Qualitätsnormen für Meerrettich« fra 16. maj 1979. »Bayerischer Meerrettich« eller »Bayerischer Kren« udbydes til salg som stokke (råvare) eller i forarbejdet form (forarbejdet vare). Den forarbejdede »Bayerischer Meerrettich« eller »Bayerischer Kren« fremstilles efter traditionelle opskrifter navnlig i landkredsene Erlangen-Höchstadt, Neustadt an der Aisch/Bad Windsheim og Forchheim.

Forarbejdet, spiseklar »Bayerischer Meerrettich« eller »Bayerischer Kren« består af revet peberrod (råvare), der er tilsat eddike, olie og krydderier.

Den minimumsandel af revet peberrod, der skal findes i færdigvaren, er fastlagt i »Qualitätsanforderungen für Meerrettichdauerwaren«.

Den uforarbejdede peberrod (råvare), der indgår i den forarbejdede »Bayerischer Meerrettich« eller »Bayerischer Kren«, skal 100 % stamme fra Bayern, da den bajerske råvare garanterer den særlige skarphed og den særligt krydrede karakter af færdigvaren »Bayerischer Meerrettich« eller »Bayerischer Kren«. Andre ingredienser som eddike, olie og krydderier skal ikke være produceret/fremstillet i Bayern.

Særlige kendetegn ved råvaren

»Bayerischer Meerrettich« eller »Bayerischer Kren« har et stort indhold af vitamin C, flygtige olier og antibiotiske stoffer. Den særlige skarphed og den helt specielle aroma er karakteristisk for »Bayerischer Meerrettich« eller »Bayerischer Kren«.

Særlige kendetegn ved den forarbejdede vare

Revet »Bayerischer Meerrettich« eller »Bayerischer Kren« fremstilles efter opskrifter, som mange generationer har benyttet og overleveret. Ingredienserne omfatter navnlig peberrod, eddike, olie og krydderier. Den tilberedte »Bayerischer Meerrettich« eller »Bayerischer Kren« er særlig stærk og krydret, dvs. den har en rustik, vedholdende skarphed og krydret smag. På grund af den omhyggelige forarbejdning har færdigvaren en upåklagelig lys farve uden mørke punkter og en højviskøs konsistens.

Forarbejdede peberrodtilberedninger skal have det mindsteindhold af råvaren peberrod, der er fastsat i retningslinjerne for forarbejdede peberrodprodukter. Kun hvis dette mindsteindhold er til stede, kan sådanne tilberedninger kaldes »Bayerischer Meerrettich« eller »Bayerischer Kren«.

4.3 Geografisk område: »Bayerischer Meerrettich« eller »Bayerischer Kren« skal i Bayern være dyrket på egnede arealer, som navnlig forekommer i Mittel- og Oberfranken og være forarbejdet i Freistaat Bayern. Forarbejdning af råvaren sker traditionelt navnlig i de frankiske landkredse Erlangen-Höchstadt, Neustadt an der Aisch/Bad Windsheim og Forchheim.

4.4 Bevis for oprindelse: Efter de gældende sporbarhedsregler er det muligt med præcision at spore herkomsten af en bajersk peberrodsfærdigvare. Ud fra de oplysninger, der er anført på hver emballage, og producentens købs-, salgs- og produktionsoplysninger kan herkomsten af »Bayerischer Meerrettich« eller »Bayerischer Kren« på ethvert tidspunkt spores. Et uafhængigt kontrolorgan, der udpeges af den ansøgende sammenslutning, kontrollerer salgs-, købs- og produktionsoplysningerne.

Producenterne af »Bayerischer Meerrettich« eller »Bayerischer Kren« indskrives i et register, der føres og hvert år ajourføres af sammenslutningen af producenter af bajersk peberrod. Kun producenter, der er opført i dette register, må levere råvarer til fremstilling af »Bayerischer Meerrettich« eller »Bayerischer Kren« til forarbejdningsvirksomhederne. Producentsammenslutningen »Erzeugergemeinschaft Bayerischer Meerrettich« er samtidig medlem af »Schutzgemeinschaft Bayerischer Meerrettich«. Produktions- og salgsoplysninger kontrolleres af et uafhængigt kontrolorgan, der udpeges af den ansøgende sammenslutning.

4.5 Fremstillingsmetode: Peberrod dyrkes i Bayern efter århundredgamle traditioner og gode faglige metoder. Siden midten af det 15. århundrede er peberrodsdyrkningsområdet i Bayern det mest traditionsrige i verden.

Dyrkningen er møjsommelig og kræver meget håndarbejde. Et visdomsord blandt bønder siger derfor, at en peberrodsavler bør efterse sin peberrodsmark hver dag! I slutningen af februar, når frostperioden er ved at være overstået, afdækkes den kule, hvor peberrodsrødderne har overvintret. Rødderne anbringes i et lyst rum, hvor lyset sætter gang i spiringen. I april anbringes de med »hovedet mod øst og den opstigende morgensol« og let skrånende i det klargjorte vækstbed. I begyndelsen af maj kommer de første hovedskud til syne. Nu begynder »afbrækningen« (»köpfen«). Halvdelen af hver rodstok frilægges, sideskuddene brækkes af, og kun det kraftigste skud beholdes. Det er en forudsætning for senere at kunne høste stokke med kun ét hoved.

Indtil høsten i efteråret skal hver eneste rodstok mindst én gang graves op og ned igen for at kunne fjerne sideskud. Det sker selv i dag især ved håndarbejde, for sådanne rødder må kun vokse på rodenden (disse rødder skal det følgende år udplantes for at give nye stokke). Stokkene er modne, når bladene mister deres farve. I oktober løsnes jorden med en høstmaskine, og peberrodsstokkene trækkes op ved håndarbejde.

Da rødderne trækker al næring ud af jorden, kan peberrod kun dyrkes tre år i træk på det samme areal.

Udvalgte, kontrollerede og håndsorterede råvarer går videre til forarbejdning. Peberroden afpudses, vaskes, rives og tilsættes ingredienser (jf. punkt 4.2). Ved at anvende skånsomme metoder kan »Bayerischer Meerrettich« eller »Bayerischer Kren« bevare deres aroma fuldt ud. Råvarer, der ikke straks forarbejdes, opbevares på kølelager.

Det skal understreges, at peberrodstokkene håndsorteres, inden de forarbejdes. For at kunne behandle peberroden på en aromaskånende måde, der sikrer, at den særlige skarphed og de værdibestemmende indholdsstoffer ikke går tabt, har virksomhederne i det bajerske forarbejdningsområde i løbet af århundreder udviklet særlige metoder, hvorefter peberroden kun udsættes for en beskeden mekanisk behandling. Det understreges også, at »Bayerischer Meerrettich« eller »Bayerischer Kren« kun tilsættes svovl til konservering, og ikke andre konserveringsmidler. Derved adskiller den sig fra forarbejdet peberrod af anden herkomst.

4.6 Tilknytning: Betegnelsen »Bayerischer Meerrettich« eller »Bayerischer Kren« er i århundreder blevet anvendt for peberrod, der dyrkes og forarbejdes i Bayern. Peberrod skal i det 15. århundrede være indført af markgreve Johannes Alchemista og dyrket ved floden Regnitz. Nøjagtige henvisninger ses første gang i bogen »Die Nymphe Noris« fra 1650, hvor der tales om »Böhmischen Kraen im Knoblauchsland« (Franken). Dyrkning af peberrod mellem Forchheim og Erlangen nævnes i 1787 af Johann Füssel i hans rejsedagbog. Efter åbning af Ludwig-Donau-kanalen i 1846 blev »Bayerischer Meerrettich« eller »Bayerischer Kren« fra Baiersdorf udskibet til Østrig og Ungarn, men også til Israel, USA, Rusland og andre lande. Siden 1912 har producenter i Baiersdorf og omegn også revet og tilbudt peberrod i brugsklar tilstand. Omkring den kendte peberrodsby Baiersdorf findes det mest traditionsrige dyrkningsområde i verden. Det er også i dag det vigtigste område i Tyskland.

Jordbunden i det bajerske dyrkningsområde og de der eksisterende særlige klimaforhold giver peberroden optimale vækstvilkår. Det varme klima (årlig gennemsnitstemperatur på 8,5 °C), de små nedbørsmængder (ca. 600 mm) og de særlige jordbundsforhold (løs, sand- og lerholdig jord) resulterer i et større glucosinulatindhold i peberrod end i andre dyrkningsområder.

Producenternes traditionelle opskrifter og deres viden om skånsom forarbejdning resulterer i den enestående karakter af »Bayerischer Meerrettich« eller »Bayerischer Kren«. Producenter af »Bayerischer Meerrettich« eller »Bayerischer Kren« behøver ikke forsyninger af peberrod fra andre dyrkningsområder.

»Bayerischer Meerrettich« eller »Bayerischer Kren« har i århundreder haft det bedste ry hos forbrugere både inden for og uden for Bayern.

4.7 Kontrolorgan:

Navn: Bayerische Landesanstalt für Landwirtschaft — Institut für Ernährungswirtschaft und Markt Adresse: Menzinger Strasse 54 D-80638 München Tlf. (49-89) 17 80 00 Fax (49-89) 17 80 03 13 E-mail: —

4.8 Mærkning: »Bayerischer Meerrettich g.g.A.« (beskyttet geografisk betegnelse) eller »Bayerischer Kren g.g.A.« (beskyttet geografisk betegnelse).

4.9 Krav i nationale bestemmelser: —

(1) Europa-Kommissionen, Generaldirektorat for landbrug og udvikling af landdistrikter, Kvalitetspolitik for landbrugsprodukter, B-1049 Bruxelles.